ปูพรมปล่อยกู้ราชประสงค์-น้ำท่วมใต้
เอสเอ็มอีแบงก์หว่าน6พันล้านคิดดอกเบี้ยต่ำแค่4%เชื่อฟื้น
20 ส.ค. 2554

เอสเอ็มอีแบงก์หว่าน6พันล้านคิดดอกเบี้ยต่ำแค่4%เชื่อฟื้น
เอสเอ็มอีแบงก์ปูพรมปล่อยกู้ช่วยราชประสงค์น้ำท่วมร่วม 6,000 ล้านบาท คิดดอกเบี้ยต่ำ
นายกรณ์ จาติกวณิช รมว.คลัง เปิดเผยว่า ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) ได้เปิดตัวสินเชื่อ SME Power เพื่อวันใหม่ เฟส 3 วงเงิน 2,000 ล้านบาท เพื่อช่วยเหลือผู้ประกอบการที่สถานประกอบการในพื้นที่ราชประสงค์ยันอนุสาวรีย์ชัยสมรภูมิที่ถูกเพลิงไหม้ ที่มีกรมธรรม์ประกันภัยแต่ยังไม่ได้รับค่าสินไหมทดแทนจากบริษัทประกันภัย ซึ่งได้มีการปรับปรุงหลักเกณฑ์การให้สินเชื่อใหม่จากโครงการเดิม และผ่านความเห็นชอบจากคณะรัฐมนตรีไปแล้ว
นายโสฬส สาครวิศว กรรมการผู้จัดการ ธพว. กล่าวว่า ที่ผ่านมาธนาคารได้ปล่อยสินเชื่อช่วยเหลือผู้ประกอบการได้รับผลกระทบจากการชุมนุมทางการเมืองไปกว่า 1.4 หมื่นราย คิดเป็นเงินสินเชื่อกว่า 7,300 ล้านบาท โดยลูกหนี้ที่ปล่อยกู้ไปปัจจุบันสามารถขยายกิจการได้ดี มีปัญหาหนี้เสียแค่ 1% จากหนี้เสียของธนาคารที่มีอยู่ 20% จึงถือว่าน้อยมาก
“การปล่อยกู้ในเฟส 3 นี้ จะเป็นการช่วยเหลือเฉพาะกรณีร้านค้าถูกไฟไหม้อย่างเดียว โดยมีการปรับวงเงินให้กู้เป็นไม่เกิน 50 ล้านบาทต่อราย จากเดิมที่ให้กู้ไม่เกิน 5 ล้านบาท คิดดอกเบี้ย MLR-3% หรือตกประมาณ 4% เศษ ระยะเวลากู้สูงสุดไม่เกิน 6 ปี ปลอดชำระเงินต้น 2 ปี รัฐบาลจะชดเชยดอกเบี้ยให้ 2%” นายโสฬส กล่าว
ผู้บริหารธนาคารเอสเอ็มอีแบงก์ กล่าวว่า ผู้ประกอบการเอสเอ็มอีที่ได้รับความเสียหายจากเหตุเพลิงไหม้ หรือความเสียหายที่เกี่ยวเนื่องกัน ในเขตคลองเตย ดินแดง ปทุมวัน บางรัก สาทร ราชเทวี วัฒนา รวมไปถึงพื้นที่เขตดุสิต และพระนครขอกู้ได้ภายใต้วงเงิน 2,000 ล้านบาท อัตราดอกเบี้ย MLR-3% แต่วงเงินกู้ต้องไม่เกิน 60% ของมูลค่าความเสียหายที่ประเมินจากบริษัทประกัน ภัย หรือจำนวนเงินที่เอาประกัน แต่ทั้งนี้ต้องไม่เกินรายละ 50 ล้านบาท
ผู้ประกอบการที่มีหลักประกันวงเงินขอกู้ไม่เกินรายละ 5 ล้านบาท ไม่ต้องใช้หลักประกัน ส่วนวงเงินขอกู้ที่สูงกว่ารายละ 5 ล้านบาท จะต้องมีหลักประกัน โดยจะสามารถใช้ที่ดิน สิ่งปลูกสร้าง เครื่องจักร อุปกรณ์ หรือใช้บุคคล หรือนิติบุคคล หรือการค้ำประกันไขว้ หรือให้บรรษัทประกันสินเชื่ออุตสาหกรรมขนาดย่อมค้ำประกันก็ได้
“โครงการนี้ได้ดำเนินการมาประมาณ 1 ปี โดยแบ่งเป็น 3 เฟส คือ เฟสแรก 5,000 ล้านบาท เฟสสอง 3,000 ล้านบาท และเฟสที่สาม 2,000 ล้านบาท ธนาคารประเมินว่าสินเชื่อชุดนี้จะช่วยผู้ประกอบการได้ไม่น้อยกว่า 1,000 ราย จากผู้ประกอบการห้างเซ็นเตอร์วัน 400 ราย และห้างเซ็นทรัลเวิลด์อีกกว่า 600 ราย” นายโสฬส กล่าว
นอกจากนี้ ในวันที่ 21-23 พ.ค.นี้ ธนาคารเอสเอ็มอีแบงก์จะเปิดตัวโครงการสินเชื่อเพื่อช่วยเหลือผู้ประสบภัยน้ำท่วม วาตภัย ดินโคลนถล่มในภาคใต้ วงเงิน 4,000 ล้านบาท อัตราดอกเบี้ย MLR-3%ผ่อนชำระนาน ที่ จ.นครศรีธรรมราช และ อ.พุนพิน จ.สุราษฎร์ธานี